Tuhkarokkoon on tämän vuoden aikana kuollut Euroopassa ainakin 37 ihmistä.

Suomessa on pääosin hyvä rokotuskattavuus tuhkarokon suhteen.

Rokottamattomia lapsia on kymmenissä perheissä.

Jos 70-luvulla syntynyt ei ole varma, onko hän sairastanut tuhkarokon tai saanut rokotteen, hänen kannattaa ottaa rokote nyt.

WHO varoitti vuosi sitten Eurooppaa uhkaavasta tuhkarokkoepidemiasta.

Euroopassa on havaittu vuoden ensimmäisellä puoliskolla ennätykselliset yli 41 000 tuhkarokkotartuntaa.

Maailman terveysjärjestö WHO vetoaa, että kaikki maat ottaisivat käyttöön laajat, tilanteeseen sopivat keinot tuhkarokon leviämisen estämiseksi.

- Suomessa ei ole ryhdytty erityisiin toimenpiteisiin, kertoo erityisasiantuntija Mia Kontio Terveyden ja hyvinvoinnin laitokselta (THL).

- Pääosin Suomessa on hyvä rokotuskattavuus tuhkarokon suhteen.

Suomessa on edelleen tiettyjä alueita, joissa pienistä lapsista poikkeuksellisen moni ei ole saanut tuhkarokkorokotusta osana kaksiosaista MPR-rokotuskokonaisuutta.

Kymmeniä perheitä ilman

Kontion mukaan THL on pyrkinyt antamaan lisää tietoa taudeista ja rokotuksista ja tehnyt yhteistyötä paikallisten terveysviranomaisten kanssa erityisesti niillä seuduilla, joilla on pienten lasten rokotuksia vähentävää rokotusvastaisuutta muita alueita enemmän.

Käytännössä tämä tarkoittaa tiettyjä alueita Suomen länsirannikolla, jossa on kymmeniä sellaisia perheitä, joissa pieniä lapsia ei ole rokotettu.

- Keinot ovat kuitenkin vähissä, jos tiedon antamisen jälkeenkin rokotuksista halutaan kieltäytyä, Kontio sanoo.

Kontion mukaan ei ole olemassa merkkejä siitä, että rokotusvastaisuus Suomessa olisi leviämässä.

Matkatuliaisina 7 tapausta

Tänä vuonna Suomessa on raportoitu seitsemän tuhkarokkotapausta.

Tuhkarokkoa on ollut kahdessa perheessä. Toinen perheistä sai tuhkarokkotartunnan Thaimaan matkalta, toinen perhe Etelä-Venäjältä.

Kontion mukaan molemmissa perheissä lapset oli tietoisesti jätetty rokottamatta.

Euroopan alueella pahiten tauti koettelee nyt Itä-Ukrainan kriisin kourissa kärsivää Ukrainaa, jossa tapauksia on tänä vuonna havaittu 23 000.

EU:sta heikoin rokotuskattavuus on Italiassa, Ranskassa ja Romaniassa.

Jos et tiedä, ota rokote

Suomessa ennen 70-lukua syntyneet sairastivat lapsena yleensä aina tuhkarokon.

- Vain häviävän pieni määrä ennen 70-lukua syntyneistä ei ole sairastanut tuhkarokkoa, Kontio sanoo.

70-luvulla tuhkarokkotapaukset vähenivät. Tuhkarokkorokotetta alettiin antaa vuonna 1975.

Vuodesta 1982 lähtien Suomessa lapsille on annettu tuhkarokkovirusta sisältävä MPR-rokote. Noihin aikoihin rokotettiin myös vauvoja vanhempia lapsia, jotta riittävä suoja olisi saatu myös 70-luvulla syntyneille.

Jos joku 70-luvulla syntynyt pelkää, että hänen suojansa tuhkarokkoa varten ei ole paras mahdollinen, hän voi käydä ottamassa rokotuksen. Kaksiosainen rokote on ilmainen.

- Rokotteesta ei ole mitään haittaa, vaikka tuhkarokon olisikin tietämättään sairastanut tai rokote olisi saatu jo lapsena. Jos varmuutta ei ole, rokote kannattaa ilman muuta ottaa, Kontio suosittelee.

Vaatii usein sairaalahoitoa

Tuhkarokkoon on tämän vuoden aikana kuollut Euroopassa ainakin 37 ihmistä.

Suomessa on viimeksi tuhkarokon vuoksi kuollut ihminen 1988, jolloin maassamme oli tuhkarokkoepidemia.

Sen jälkeen on Kontion mukaan raportoitu ainakin yksi kuolema liittyen tuhkarokon kuolemaan johtavaan, harvinaiseen myöhäismuotoon (SSPE).

Tuhkarokko voi olla erittäin ikävä sairaus, vaikka siihen ei kuolekaan.

Esimerkiksi jälkitaudeista keuhkokuume voi sinänsä olla varsin vaarallinen pienille lapsille, vanhuksille tai sellaisille henkilöille, joiden immuniteetti on syystä tai toisesta heikentynyt.

Hyvin suuri osa tuhkarokkopotilaista joutuu sairaalahoitoon.

Tarttuu hyvin herkästi

Tuhkarokko eli morbilli on paramyksoviruksen aiheuttama yleisinfektio, jolla on vaikeita jälkitauteja. Tuhkarokko voi THL:n sivujen mukaan olla vakava sairaus iästä riippumatta kenelle tahansa.

Tuhkarokko tarttuu kosketus- ja pisaratartuntana ja ilmateitse.

Tuhkarokkovirukset säilyvät infektiokykyisinä huoneilmassa ja pinnoilla jopa kaksi tuntia tartuttavan henkilön jo poistuttua tilasta.

Tuhkarokko tarttuu erittäin herkästi. Sille altistuneista suojaamattomista henkilöistä 90 prosenttia saa tartunnan.

Tuhkarokkoon sairastuneella on ensin korkea kuume ja hengitystieoireita. Silmät ovat usein valonarat. Ihottuma alkaa 3-5 vuorokauden kuluttua ja kestää runsaan viikon.

Heikentää puolustuskykyä

Tuhkarokon sairastaminen heikentää elimistön puolustuskykyä muita tauteja vastaan viikosta jopa yli kahteen vuoteen.

Tuhkarokko varmennetaan määrittämällä tuhkarokkovirusvasta-aineet verinäytteestä tai osoittamalla virus veri-, sylki-, nielu- tai virtsanäytteestä.

Kuumetta ja särkyä voidaan lievittää kuume- tai tulehduskipulääkkeellä.

Jos henkilö on altistunut tuhkarokolle, kolmen päivän kuluessa altistumisesta annettu rokote voi vielä ehkäistä taudin.